Հարցում պատգամախոսին

«Հարցում պատգամախոսին» (), անգլիացի պրեռաֆայելիտ նկարիչ Ջոն Ուիլյամ Ուոթերհաուսի նկարը՝ ստեղծված 1884 թվականին։ Կտավն այժմ գտնվում է Թեյթ բրիտանական պատկերասրահի հավաքածուում։

Պատմություն 
1884 թվականին Էնթոնի Հոբսոնը «The Illustrated London News»-ում կտավն անվանել է «տարվա կարևոր աշխատանքներից մեկը»։ Քննադատը նշել է, որ նկարն օգնել է «հաստատելու Ուոթերհաուսին որպես դասական նկարիչ»։ Նկարը գնել է սըր Հենրի Թեյթը, որը ներառել է այն ազգի համար իր 1894 թվականի կտակում։

Նկարագրություն և քննադատություն 
Կախարդանքը և կանխագուշակումը կարևոր տարրեր են եղել Ուոթերհաուսի ստեղծագործության մեջ։ «Հարցում պատգամախոսին» նկարում, որն ստեղծվել է 1884 թվականին, պատկերված են յոթ աղջիկներ, որոնք կիսաշրջանով նստած են տաճարի լուսավորված զոհասեղանի շուրջ և հուզմունքով սպասում են, մինչ քրմուհին կմեկնաբանի պատգամախոսի ասածը։ Կերպարները գտնվում են անուշահոտությամբ հագեցած միջավայրում, և քրմուհին ժեստով կանանց ցույց է տալիս, որ նրան լռեն, մինչ ինքը փորձում է մեկնաբանել պատգամախոսի զմռսված գլխի խոսքերը։ Տեսարանի կահավորանքն ունի մերձավորարևելյան ոճ, և հավանաբար Ուոթերհաուսը վերցրել է այն անպիսի նկարիչներից, ինչպիսիք են օրիենտալիստներ Ջոն Ֆրեդերիկ Լյուիսը (1805-1876) և Ժան Լեոն Ժերոմը (1824-1904)։ Տեսարանի բարակ, հարուստ զարդարված դետալների շնորհիվ կտավը նկարչի լավագույն աշխատանքներից մեկն է։

Երբ նկարն առաջին անգամ ցուցադրվել է Թագավորական ակադեմիայում, այն բացատրվել է հետևյալ կերպ. «Պատգամախոսը կամ տերաֆիմն իրենից ներկայացնում է մարդկային գլուխը, որը մշակվել է դեղորայքով, ամրացվել պատին, իսկ նրա առաջ այլ ծեսերով վառվել են լամպեր։ Կանխագուշակողների երևակայությունն այնքան լարված էր, որ նրանց թվում էր, թե լսում են ցածր ձայն, որը պատմում է ապագա իրադարձությունների մասին»։ Նկարը կարելի է համեմատել նաև Ուոթերհաուսի ավելի վաղ կտավներից մեկի՝ «Կախարդական օղակի» հետ (1886)։

Էնթոնի Հոբսոնը նկարի կոմպոզիցիան համեմատել է կողպեքի անցքի հետ՝ բացատրելով, որ «դա վերաբերում է ոչ թե տեսարանի հեռադիտակային պատկերմանը, այլ կողպեքի անցքի ձև ունեցող կերպարների խմբին, որի օղակը դիտողի ուշադրությունը կենտրոնացնում է մեկ այլ միակ կերպարի վրա»։ Կոմպոզիցիան իր ողջ էկզոտիկությամբ հանդերձ իրականում դասական է։ Կամարավոր լուսամուտների շարքը, հատակի կիսակլոր ձևավորումը և մարմարե լայն միջակայքը ռիթմ են հաղորդում նկարին։ Այն հավասարակշռվում է գորգերի նախշավոր անկյունագծերով և քրմուհու կռացած մարմնով, նրա ձեռքը հանդես է գալիս ցերեկային լույսի ֆոնին, որը ներս է թափանցում բաց լուսամուտից։ Կանանց դեմքերի արտահայտություններն ուժգնացնում են լարվածության միջավայրը, մինչ քրմուհին սպասում է պատգամախոսի ասածին։

Տես նաև 
 Կախարդական օղակ (նկար, Ուոթերհաուս)

Ծանոթագրություններ

Գրականություն 
 Anthony Hobson, J.W. Waterhouse, Oxford 1989, pp.31-4, reproduced p.33.
 Christopher Wood, Victorian Painting, London 1999, pp.236-42.

Արտաքին հղումներ 
 

Ջոն Ուիլյամ Ուոթերհաուսի նկարներ
1884 նկարներ
Թեյթ բրիտանական պատկերասրահի նկարներ